juni 2015 - Art Bubble
Bjørnebanden indtager Rundetårn i november
Den populære Bjørnebande, der i september løb rundt til Art-Bubble i Horsens, vender snuden mod København, når Art-Bubble indtager Rundetårn. De har lovet højt og helligt, at de vil opføre sig ordenligt i hjertet af København, men festivalens ledelse anbefaler at folk har vådservietter eller lommetørklæder med, da der er risiko for uddelingen af svesker.
Bjørnebanden har også udtalt sig om billederne af Joakim von Ands pengetank, som for nylig blev publiceret på Don Rosas officielle Facebook-side:
"Vi vil nærstudere 3-D modellen, men kun for at komme med rettelser i forhold til de tunneller, fælder og andet som den ellers fremragende bygger kunne have overset."
Finsk metalmonster på Art-Bubble
Bandet Perkeros giver den gas!
Tilbage i oktober 2014 mødte Art-Bubbles udsendte JP Ahonen på New York Comic Con, hvor hans gennembrudsbog Perkeros (en. Sing No Evil) netop var udkommet ved Abrams Books. Ahonen var alt, hvad man kunne forvente af en finsk metal musik fan, og udover det venlig og måske en lille smule overvældet af at have siddet i panel med Paul Pope (Battling Boy) og at samtlige medbragte eksemplarer af hans nye bog var blevet solgt.
I maj måned udkom bogen endelig på dansk ved forlaget Cobolt og blev beskrevet således af en anmelder:
"Bandet har 4 medlemmer, da vi møder dem første gang, men deres karriere er endnu ikke helt kommet i gang. Det er som om der mangler et eller andet. Akseli er vores frontmand, som samtidig er guitarist, men når han synger, er det ikke ligefrem det smukkeste der kommer ud. Lilja, som spiller på keyboard, falder tilfældigvis over Aydin, der arbejder som kebabskærer og kan næsten ikke tro sine egne ører, da han synger en dag, hvor hun skal hente mad. Aydin bliver hurtigt optaget i bandet og de begynder at lyde bedre og bedre. Akseli har lidt problemer med kæresten hjemme, og må sove i det lokale, hvor bandet øver." Læs resten af anmeldelsen på https://ordfraenbibliofil.wordpress.com/2015/05/21/perkeros-diabolus-in-musica-af-jp-ahonen-og-kp-alare/ og find ud af, hvad anmelder Ann-Kirstine ellers synes om den.
JP Ahonen glæder sig voldsomt til at møde sine danske fans, så tag dit eksemplar med, eller køb det på stedet, i Rundetårn, 14.-15. november.
Kategorier Gæster, Nyheder
Tegneseriefestivalen Art Bubble i Rundetårn!
Danmarks Industrimuseum i Horsens har hidtil været rammen om festivalens tre første inkarnationer, men den 14.-15. november 2015 indtager tegneseriefestivalen Art Bubble Rundetårn i hjertet af København. Festivalens formål er at sætte fokus på alle de fantastiske tegneserier – og vise bredden i dansk tegneseriekultur. Festivalen er for hele familien og tegneserier for både voksne og børn – og måske barnlige sjæle?
Vi har en hel række spændende internationale og danske gæster, heriblandt en af alle tiders mest berømte Anders And-tegnere; amerikanske Don Rosa. Hertil kommer blandt andre; amerikanske David Petersen (Mouseguard), finske JP Ahonen der netop er udkommet på dansk (Perkeros), danske Henrik Rehr (Gavrillo Princip) besøger os fra sit hjem i New York, franskfødte Thierry Capezzone (H.C. Andersen jr., Daisy), Ingo Milton samt vittighedstegningslegenden Anni Lippert, kendt fra Se og Hør. Der vil være fyldt med stande, butikker, forlag, hvor du kan finde gode tilbud – sjældne samleobjekter og ikke mindst møde alle de danske tegnere og se alle de nye udgivelser.
2015 bliver året hvor Art Bubble for anden gang uddeler Hanne Hansen Prisen som er opkaldt efter Arne Ungermanns figur og serie af samme navn. Dette års vindere vil blive udvalgt af sidste års vindere, Thierry Capezzone, Ingo Milton og Henrik Rehr. Allerede nu ved de, at der skal uddeles 3 priser; til tre personer der har haft særlig indflydelse på danske tegneserier. Hvem der løber med de flotte statuetter bliver dog først afsløret 14. november 2015 på Art-bubbles aftenshow. Art-bubble.dk vil selvfølgelig løbende blive opdateret med nyheder om, hvilke tegneserieskabere der gæster årets festival – og allerede nu kan man finde information om entrépris og lignende her på vores nydesignede hjemmeside.
Er du tegneserieskaber/forlag/merchandise/andet og ønsker du en stand ved festivalen, skal du trykke her: Praktiske informationer omkring stande